b"\n_START_ARTICLE_\nSpalvos (heraldika)\n_START_PARAGRAPH_\nHeraldin\xc4\x97s spalvos \xe2\x80\x93 vadinamos tinkt\xc5\xabromis._NEWLINE_Skirstomos \xc4\xaf metalus, spalvas (emalius) ir kailius._NEWLINE_Heraldikoje naudojamos septynios tinkt\xc5\xabros: du metalai ir 5 spalvos. Prad\xc5\xbeioje buvo naudojamos tik keturios tinkt\xc5\xabros \xe2\x80\x93 raudona, m\xc4\x97lyna, juoda ir balta, bet v\xc4\x97liau jos pasipild\xc4\x97 \xc5\xbealia, geltona ir purpurine. Geltona ir balta tinkt\xc5\xabros pirmiausiai buvo naudojamos kaip nepriklausomos, bet v\xc4\x97liau jos prad\xc4\x97tos naudoti kaip metal\xc5\xb3 pakaitalas. Kaip tinkt\xc5\xabros heraldikoje naudojami ir kailiai \xe2\x80\x93 \xc5\xa1ermuon\xc4\x97lio ir vover\xc4\x97s (da\xc5\xbeniausiai paplit\xc4\x99)._NEWLINE_Nedidelis tinkt\xc5\xabr\xc5\xb3 kiekis heraldikoje yra d\xc4\x97l praktini\xc5\xb3 sumetim\xc5\xb3. Herbas i\xc5\xa1 seniai buvo kaip atpa\xc5\xbeinimo \xc5\xbeenklas, kuris tur\xc4\x97jo gerai matytis i\xc5\xa1 toli. Jo spalvingumas ir pie\xc5\xa1inys tur\xc4\x97jo b\xc5\xabti i\xc5\xa1rai\xc5\xa1kingas ir kontrastingas. I\xc5\xa1 seniai laikomasi tinkt\xc5\xabr\xc5\xb3 derinimo taisykl\xc4\x97s \xe2\x80\x93 spalva dengiama ant metalo arba metalas dengiamas ant spalvos. Kailiai gali b\xc5\xabti talpinami tiek \xc5\xa1alia spalvos, tiek ir \xc5\xa1alia metalo._NEWLINE_I\xc5\xa1lyga taisykl\xc4\x97je laikoma, kai kokia nors fig\xc5\xabros detal\xc4\x97, jei ji kitos spalvos nei k\xc5\xabno (pvz., erelio snapas, \xc5\xbeirgo papuo\xc5\xa1imas ir pan.), patenka ant skydo lauko._NEWLINE_Taip pat i\xc5\xa1lyga laikoma, kai skydo lauke atsiranda fig\xc5\xabra arba fig\xc5\xabra dengia kit\xc4\x85 fig\xc5\xabr\xc4\x85. Tai vadinama tinkt\xc5\xabr\xc5\xb3 persiklojimu ir kaimynyste._NEWLINE_Norint pavaizduoti tinkt\xc5\xabras juodai - baltoje gravi\xc5\xabr\xc5\xb3 spaudoje, XVII a. ital\xc5\xb3 heraldas Silivestras Petrus-Sanktus pasi\xc5\xabl\xc4\x97 sistem\xc4\x85, kuri vadinama \xc5\xa1afiravimu. Kiekviena spalva tur\xc4\x97jo savo kod\xc4\x85, sudaryt\xc4\x85 i\xc5\xa1 linij\xc5\xb3 ar \xc5\xa1trich\xc5\xb3.\n_START_SECTION_\nPagrindin\xc4\x97s spalvos \xe2\x80\x93 Metalai\n_START_PARAGRAPH_\nMetal\xc5\xb3 heraldikoje yra du: auksas ir sidabras. Kai ne\xc4\xafmanoma \xc5\xa1i\xc5\xb3 metal\xc5\xb3 i\xc5\xa1reik\xc5\xa1ti, jie pakei\xc4\x8diami spalvomis. Auksas \xe2\x80\x93 geltona spalva, sidabras \xe2\x80\x93 balta.\n_START_SECTION_\nSidabras/Balta\n_START_PARAGRAPH_\nMetalas \xe2\x80\x93 Sidabras._NEWLINE__NEWLINE_Heraldinis pavadinimas \xe2\x80\x93 Argent._NEWLINE__NEWLINE_\xc5\xa0afiravimas \xe2\x80\x93 tu\xc5\xa1\xc4\x8dias laukas.\n_START_SECTION_\nPagrindin\xc4\x97s spalvos \xe2\x80\x93 Emaliai\n_START_PARAGRAPH_\nPagrindini\xc5\xb3 spalv\xc5\xb3 (emali\xc5\xb3) heraldikoje yra penkios:\n_START_SECTION_\nGules\n_START_PARAGRAPH_\nSpalva \xe2\x80\x93 Raudona._NEWLINE__NEWLINE_Heraldinis pavadinimas \xe2\x80\x93 Gules._NEWLINE__NEWLINE_\xc5\xa0afiravimas \xe2\x80\x93 vertikalios linijos._NEWLINE__NEWLINE_Buvo i\xc5\xa1gaunama mai\xc5\xa1ant gele\xc5\xbeies raudon\xc4\x85j\xc4\xaf (surik\xc4\x85) ir cinabarit\xc4\x85 (gyvsidabrio sulfatas).\n_START_SECTION_\nAzure\n_START_PARAGRAPH_\nSpalva \xe2\x80\x93 M\xc4\x97lyna._NEWLINE__NEWLINE_Heraldinis pavadinimas \xe2\x80\x93 Azure._NEWLINE__NEWLINE_\xc5\xa0afiravimas \xe2\x80\x93 horizontalios linijos._NEWLINE__NEWLINE_Buvo i\xc5\xa1gaunama mai\xc5\xa1ant kobalt\xc4\x85 ir ultramarin\xc4\x85.\n_START_SECTION_\nVert\n_START_PARAGRAPH_\nSpalva \xe2\x80\x93 \xc5\xbdalia._NEWLINE__NEWLINE_Heraldinis pavadinimas \xe2\x80\x93 Vert._NEWLINE__NEWLINE_\xc5\xa0afiravimas \xe2\x80\x93 linijos i\xc5\xa1 de\xc5\xa1in\xc4\x97s vir\xc5\xa1aus \xc4\xaf kair\xc4\x99 apa\xc4\x8di\xc4\x85 (heraldikoje de\xc5\xa1in\xc4\x97 ir kair\xc4\x97 nusakoma \xc5\xbei\xc5\xabrint i\xc5\xa1 skydo pus\xc4\x97s, o ne i\xc5\xa1 \xc5\xbei\xc5\xabrovo)._NEWLINE__NEWLINE_Buvo i\xc5\xa1gaunama mai\xc5\xa1ant chrom\xc4\x85 ir \xc5\xbeoles.\n_START_SECTION_\nPurpure\n_START_PARAGRAPH_\nSpalva \xe2\x80\x93 Violetin\xc4\x97._NEWLINE__NEWLINE_Heraldinis pavadinimas \xe2\x80\x93 Purpure._NEWLINE__NEWLINE_\xc5\xa0afiravimas \xe2\x80\x93 linijos i\xc5\xa1 kair\xc4\x97s vir\xc5\xa1aus \xc4\xaf de\xc5\xa1in\xc4\x99 apa\xc4\x8di\xc4\x85._NEWLINE__NEWLINE_Buvo i\xc5\xa1gaunama mai\xc5\xa1ant karmin\xc4\x85 ir rausv\xc4\x85j\xc4\xaf lak\xc4\x85. \xc5\xa0i tinkt\xc5\xabra buvo naudojama retai.\n_START_SECTION_\nSable\n_START_PARAGRAPH_\nSpalva \xe2\x80\x93 Juoda._NEWLINE__NEWLINE_Heraldinis pavadinimas \xe2\x80\x93 Sable._NEWLINE__NEWLINE_\xc5\xa0afiravimas \xe2\x80\x93 susikertan\xc4\x8dios vertikalios ir horizontalios linijos._NEWLINE__NEWLINE_Buvo i\xc5\xa1gaunama deginto dramblio kaulo. Pranc\xc5\xabzi\xc5\xa1kas sable pavadinimas siejamas su sabalo kailiu. Paplito rytuose per Kry\xc5\xbeiaus karus ir atkeliav\xc4\x99s \xc4\xaf Europ\xc4\x85.\n_START_SECTION_\nV\xc4\x97liau prid\xc4\x97tos spalvos \xe2\x80\x93 Stains (beicai)\n_START_PARAGRAPH_\nVakar\xc5\xb3 Europos (daugiausia Anglijos) heraldikoje yra ir keletas gan retai sutinkam\xc5\xb3 tinkt\xc5\xabr\xc5\xb3, kurios buvo prad\xc4\x97tos naudoti apie 1600 metus \xe2\x80\x93 Tenne, Murrey ir Sanguine. Yra nesutarim\xc5\xb3 ir j\xc5\xb3 grafiniame (\xc5\xa1afiravimas) vaizdavime.\n_START_SECTION_\nTenn\xc3\xa9\n_START_PARAGRAPH_\nSpalva \xe2\x80\x93 Rausvai - ruda._NEWLINE__NEWLINE_Heraldinis pavadinimas \xe2\x80\x93 Tenn\xc3\xa9._NEWLINE__NEWLINE_\xc5\xa0afiravimas \xe2\x80\x93 vertikalios linijos susikerta su i\xc5\xa1 de\xc5\xa1in\xc4\x97s vir\xc5\xa1aus \xc4\xaf kair\xc4\x99 apa\xc4\x8di\xc4\x85 einan\xc4\x8diomis linijomis.\n_START_SECTION_\nMurrey\n_START_PARAGRAPH_\nSpalva \xe2\x80\x93 Raudonai purpurin\xc4\x97._NEWLINE__NEWLINE_Heraldinis pavadinimas \xe2\x80\x93 Murrey._NEWLINE__NEWLINE_\xc5\xa0afiravimas \xe2\x80\x93 susikerta linijos einan\xc4\x8dios i\xc5\xa1 de\xc5\xa1in\xc4\x97s vir\xc5\xa1aus \xc4\xaf kair\xc4\x99 apa\xc4\x8di\xc4\x85 su i\xc5\xa1 kair\xc4\x97s vir\xc5\xa1aus \xc4\xaf de\xc5\xa1in\xc4\x99 apa\xc4\x8di\xc4\x85 einan\xc4\x8diomis linijomis. Spalva tarp raudonos (Gules) ir purpurin\xc4\x97s (Purpure).\n_START_SECTION_\nSanguine\n_START_PARAGRAPH_\nSpalva \xe2\x80\x93 Tamsiai raudonos plytos._NEWLINE__NEWLINE_Heraldinis pavadinimas \xe2\x80\x93 Sanguine._NEWLINE__NEWLINE_\xc5\xa0afiravimas \xe2\x80\x93 horizontalios linijos susikerta su i\xc5\xa1 de\xc5\xa1in\xc4\x97s vir\xc5\xa1aus \xc4\xaf kair\xc4\x99 apa\xc4\x8di\xc4\x85 einan\xc4\x8diomis linijomis._NEWLINE_Dar re\xc4\x8diau pasitaikan\xc4\x8dios arba naujosios spalvos \xe2\x80\x93 Orange, Bleu celeste, Brunatre, Cendr\xc3\xa9e, Carnation.\n_START_SECTION_\nOrange\n_START_PARAGRAPH_\nSpalva \xe2\x80\x93 Oran\xc5\xbein\xc4\x97._NEWLINE__NEWLINE_Heraldinis pavadinimas \xe2\x80\x93 Orange._NEWLINE__NEWLINE_\xc5\xa0afiravimas \xe2\x80\x93 vertikalios punktyrin\xc4\x97s linijos.\n_START_SECTION_\nBleu celeste\n_START_PARAGRAPH_\nSpalva \xe2\x80\x93 \xc5\xbdydra._NEWLINE__NEWLINE_Heraldinis pavadinimas \xe2\x80\x93 Bleu celeste._NEWLINE__NEWLINE_\xc5\xa0afiravimas \xe2\x80\x93 n\xc4\x97ra duomen\xc5\xb3.\n_START_SECTION_\nBrunatre\n_START_PARAGRAPH_\nSpalva \xe2\x80\x93 Ruda._NEWLINE__NEWLINE_Heraldinis pavadinimas \xe2\x80\x93 Brunatre._NEWLINE__NEWLINE_\xc5\xa0afiravimas \xe2\x80\x93 n\xc4\x97ra duomen\xc5\xb3.\n_START_SECTION_\nCendr\xc3\xa9e\n_START_PARAGRAPH_\nSpalva \xe2\x80\x93 Tamsiai pilka._NEWLINE__NEWLINE_Heraldinis pavadinimas \xe2\x80\x93 Cendr\xc3\xa9e._NEWLINE__NEWLINE_\xc5\xa0afiravimas \xe2\x80\x93 vertikalios ir horizontalios persipinan\xc4\x8dios linijos.\n_START_SECTION_\nCarnation\n_START_PARAGRAPH_\nSpalva \xe2\x80\x93 Rausva, \xc5\xbemogaus odos._NEWLINE__NEWLINE_Heraldinis pavadinimas \xe2\x80\x93 Carnation._NEWLINE__NEWLINE_\xc5\xa0afiravimas \xe2\x80\x93 n\xc4\x97ra duomen\xc5\xb3._NEWLINE_\xc5\xa0ios tinkt\xc5\xabros nepriklauso metalams, emalis ar kailiams ir klasifikuojamos kaip atspalviai ar nat\xc5\xabralios spalvos. Kai kalbama apie toki\xc5\xb3 spalv\xc5\xb3 heraldines fig\xc5\xabras, naudojamas nat\xc5\xabralios spalvos terminas. (Pvz., Plateli\xc5\xb3 herbas \xe2\x80\x93 \xc5\xa0v. Petro fig\xc5\xabra. Jo veidas ir pla\xc5\xa1takos nat\xc5\xabralios spalvos \xe2\x80\x93 panaudota Carnation tinkt\xc5\xabra). Klasikin\xc4\x97je heraldikoje vengiama naudoti \xc5\xa1ias tinkt\xc5\xabras ir stengiamasi naudoti pagrindines. Pavyzd\xc5\xbeiui: elniai ir \xc5\xa1unys vaizduojami raudoni (Gules), li\xc5\xabtai \xe2\x80\x93 raudoni ar auksiniai (Or), \xc5\xbemogaus fig\xc5\xabra \xe2\x80\x93 sidabrin\xc4\x97 (Argent) ar raudona._NEWLINE_Herbo apra\xc5\xa1ymuose tinkt\xc5\xabra turi tiksl\xc5\xb3 savo pavadinim\xc4\x85, nepriklausomai nuo spalvos atspalvio. Apie atspalvius heraldikoje neapra\xc5\xa1ome, nes sutarta, jog atspalvius sunku reglamentuoti.\n_START_SECTION_\nKailiai\n_START_PARAGRAPH_\nYra du pagrindiniai: \xc5\xa1ermuon\xc4\x97lio ir vover\xc4\x97s. Atsirado i\xc5\xa1 tradicijos skydus apsi\xc5\xabti skydus \xc5\xbev\xc4\x97reli\xc5\xb3 kailiais. Labiausiai paplit\xc4\x99 yra \xc5\xa1ermuon\xc4\x97lio (Ermine) ir vover\xc4\x97s (Vair) kailiai, Anglijoje sutinkami Potent kailiai. Reti plunksn\xc5\xb3 kailiai.\n_START_SECTION_\nErmine (\xc5\xa1ermuon\xc4\x97lio kailis)\n_START_PARAGRAPH_\nPagrindinis vaizduojamas kaip sidabriniame (baltame) fone taisyklingai i\xc5\xa1d\xc4\x97stytos juodos, kry\xc5\xbeelio formos, apatin\xc4\x97je dalyje plat\xc4\x97jan\xc4\x8dios, uodeg\xc4\x97l\xc4\x97s._NEWLINE_Pastaba_NEWLINE_Ermined argent \xe2\x80\x93 pavadinimas priklauso nuo fono spalvos. Jei fonas m\xc4\x97lyna tinkt\xc5\xabra, tai pavadinimas bus Azure ermined argent, jei fonas purpurin\xc4\x97s spalvos \xe2\x80\x93 Purpure ermined argent'\n_START_SECTION_\nVair (vover\xc4\x97s kailis)\n_START_PARAGRAPH_\nDar vadinamas m\xc4\x97lynosios vover\xc4\x97s kailiu. M\xc4\x97lynosios vover\xc4\x97s kailis nugaroje pilkai melsvas, o pilvo srityje balk\xc5\xa1vas. Apsiuvant skydus buvo pakaitomis prisiuvamos \xc5\xa1ios kailio dalys. Heraldikoje vaizduojamas kaip m\xc4\x97lyn\xc5\xb3 ir balt\xc5\xb3 \xc5\xa1alm\xc5\xb3 siluet\xc5\xb3 ornamentas.\n_START_SECTION_\nPotent (vover\xc4\x97s kailis)\n_START_PARAGRAPH_\nTik Anglijos heraldikoje galima aptikti vover\xc4\x97s kail\xc4\xaf, kuris sudarytas ne i\xc5\xa1 \xc5\xa1almo formos siluet\xc5\xb3, o i\xc5\xa1 T raid\xc4\x97s formos siluet\xc5\xb3."